CELEX: C2005/296/71
Language: el
Date: 2005-11-26 00:00:00
Title: Υπόθεση T-368/05: Προσφυγή που ασκήθηκε στις  26 Σεπτεμβρίου 2005  — Αυστρία κατά Επιτροπής

26.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 296/34
            
         Προσφυγή που ασκήθηκε στις 26 Σεπτεμβρίου 2005 — Αυστρία κατά Επιτροπής
   (Υπόθεση T-368/05)
   (2005/C 296/71)
   Γλώσσα διαδικασίας: η γερμανική
   Διάδικοι
   
      Προσφεύγουσα: Αυστριακή Δημοκρατία (εκπρόσωπος: H. Dossi)
   
      Καθής: Επιτροπή των Ευρωπαϊκών Κοινοτήτων
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση Κ(2005)2685 της Επιτροπής, της 15ης Ιουλίου 2005, για την απόρριψη του αιτήματος κοινοτικής χρηματοδοτήσεως ορισμένων δαπανών τις οποίες πραγματοποίησαν τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), Τμήμα Εγγυήσεων·
               να καταδικάσει την Επιτροπή στα δικαστικά έξοδα·
            
         
               —
            
            
               επικουρικώς, να ακυρώσει την απόφαση Κ(2005)2685 της Επιτροπής, της 15ης Ιουλίου 2005, για την απόρριψη του αιτήματος κοινοτικής χρηματοδοτήσεως ορισμένων δαπανών τις οποίες πραγματοποίησαν τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), Τμήμα Εγγυήσεων, καθόσον αφορά τον υπολογισμό και το ύψος της δημοσιονομικής διορθώσεως·
               να καταδικάσει την Επιτροπή στα δικαστικά έξοδα·
            
         
               —
            
            
               επικουρικώς, να ακυρώσει την απόφαση Κ(2005)2685 της Επιτροπής, της 15ης Ιουλίου 2005, για την απόρριψη του αιτήματος κοινοτικής χρηματοδοτήσεως ορισμένων δαπανών τις οποίες πραγματοποίησαν τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), Τμήμα Εγγυήσεων, καθόσον αφορά τις δαπάνες που πραγματοποίησε ο εξουσιοδοτημένος οργανισμός πληρωμών Agrarmarkt Austria στον τομέα των κτηνοτροφικών πριμοδοτήσεων για τις περιφέρειες Steinmark και Kärnten· όλως επικουρικώς, να ακυρώσει την απόφαση για τις περιφέρειες Steinmark και Kärnten, καθόσον αφορά τον υπολογισμό και το ύψος της δημοσιονομικής διορθώσεως·
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Με την προσβαλλόμενη απόφαση η Επιτροπή απέρριψε το αίτημα χρηματοδοτήσεως των απαριθμούμενων στο παράρτημα της εν λόγω αποφάσεως δαπανών λόγω μη συμφωνίας τους προς τις διατάξεις του κοινοτικού δικαίου.
   Η προσφεύγουσα προβάλλει δύο λόγους ακυρώσεως. Πρώτον, υποστηρίζει ότι η Επιτροπή, εκδίδοντας την προσβαλλόμενη απόφαση, παρέβη τη Συνθήκη ΕΚ και τις εκτελεστικές αυτής διατάξεις. Ειδικότερα, η προσφεύγουσα προβάλλει παράβαση του άρθρου 5, παράγραφος 2, στοιχείο γ', του κανονισμού (ΕΟΚ) 729/70 (1) και του άρθρου 7, παράγραφος 4, του κανονισμού (ΕΚ) 1258/1999 (2), διότι η δημοσιονομική διόρθωση εις βάρος της Αυστριακής Δημοκρατίας θα ήταν δυνατή μόνον εφόσον το εν λόγω κράτος μέλος δεν είχε εκπληρώσει τις κοινοτικού χαρακτήρα υποχρεώσεις του ως προς τον έλεγχο των δαπανών του ΕΓΤΠΕ και εξ αυτού του λόγου το ΕΓΠΤΕ είχε υποστεί οικονομική ζημία. Η Αυστριακή Δημοκρατία υποστηρίζει ότι οι σωρευτικές αυτές προϋποθέσεις δεν πληρούνται εν προκειμένου. Επιπλέον, η προσβαλλόμενη απόφαση συνιστά παράβαση της απορρέουσας από το άρθρο 10 ΕΚ υποχρεώσεως τηρήσεως της νομιμότητας την οποία υπέχει η Επιτροπή έναντι των κρατών μελών.
   Ο δεύτερος λόγος ακυρώσεως αντλείται από παράβαση ουσιώδους τύπου. Η προσφεύγουσα ισχυρίζεται ότι σε σημαντικά σημεία της προσβαλλόμενης αποφάσεως η Επιτροπή παρέβη την υποχρέωσή της αιτιολογήσεως και προέβη σε διαπιστώσεις στηριζόμενη σε ελλιπή γνώση των πραγματικών περιστατικών.
   
      (1)  Κανονισμός (ΕΟΚ) 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής (ελλ. ειδ. έκδ. 03/005, σ. 93)
   
      (2)  Κανονισμός (ΕΚ) 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (ΕΕ L 160, σ. 103)